title: 2012/566/EU: Sklep Evropskega parlamenta z dne 10. maja 2012 o razrešnici glede izvrševanja proračuna Evropske policijske akademije za proračunsko leto 2010#Resolucija Evropskega parlamenta z dne 10. maja 2012 s pripombami, ki so del sklepa o razrešnici glede izvrševanja proračuna Evropske policijske akademije za proračunsko leto 2010

text:
               17.10.2012

               SL

               Uradni list Evropske unije

               L 286/156

         SKLEP EVROPSKEGA PARLAMENTA
   z dne 10. maja 2012
   o razrešnici glede izvrševanja proračuna Evropske policijske akademije za proračunsko leto 2010
   (2012/566/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske policijske akademije za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Evropske policijske akademije za proračunsko leto 2010 z odgovori Akademije (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Sklepa Sveta 2005/681/PNZ z dne 20. septembra 2005 o ustanovitvi Evropske policijske akademije (CEPOL) (3), zlasti člena 16 Sklepa,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), zlasti člena 94 Uredbe,

               —

               ob upoštevanju Sklepa Komisije C(2011) 4680 z dne 30. junija 2011, s katerim je odobrila odstopanje od Uredbe (ES, Euratom) št. 2343/2002, ki ga je zahtevala Evropska policijska akademija,

               —

               ob upoštevanju poročila Evropske policijske akademije z dne 12. julija 2010 o povračilu zasebnih izdatkov (10/0257/KA),

               —

               ob upoštevanju zunanje revizije povračil zasebnih izdatkov, ki jo je naročila Evropska policijska akademija (št. pogodbe CEPOL/2010/001),

               —

               ob upoštevanju končnega poročila o petletnem zunanjem ocenjevanju Evropske policijske akademije (št. pogodbe CEPOL/CT/2010/002),

               —

               ob upoštevanju letnega poročila o dejavnostih generalnega direktorata za pravosodje, svobodo in varnost za leto 2009,

               —

               ob upoštevanju četrtega poročila Evropske policijske akademije o napredku pri izvajanju večletnega akcijskega načrta za obdobje 2010–2014,

               —

               ob upoštevanju letnega poročila Računskega sodišča o izvajanju večletnega akcijskega načrta Evropske policijske akademije za obdobje 2010–2014,

               —

               ob upoštevanju sporočila službe za notranjo revizijo z dne 4. julija 2011 (Ref. Ares (2011) 722479) o tretjem poročilu o napredku pri izvajanju večletnega akcijskega načrta Evropske policijske akademije za obdobje 2010–2014,

               —

               ob upoštevanju poročila Evropske policijske akademije o izvajanju resolucije Evropskega parlamenta o podelitvi razrešnice akademiji za proračunsko leto 2009 ter prilog k temu poročilu,

               —

               ob upoštevanju poročila Evropske policijske akademije o uporabi priročnika za javna naročila v obdobju od 1. julija 2010 do 1. julija 2011 ter priloge k temu poročilu,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor ter mnenja Odbora za državljanske svoboščine, pravosodje in notranje zadeve (A7-0119/2012),

               1.

               podeli razrešnico direktorju Evropske policijske akademije glede izvrševanja proračuna akademije za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje direktorju Evropske policijske akademije, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 366, 15.12.2011, str. 134.

      (2)  UL L 248, 16.9.2002, str. 1.

      (3)  UL L 256, 1.10.2005, str. 63.

      (4)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 10. maja 2012
      s pripombami, ki so del sklepa o razrešnici glede izvrševanja proračuna Evropske policijske akademije za proračunsko leto 2010
      EVROPSKI PARLAMENT,

                  —

                  ob upoštevanju končnih letnih računovodskih izkazov Evropske policijske akademije za proračunsko leto 2010,

                  —

                  ob upoštevanju poročila Računskega sodišča o letnih računovodskih izkazih Evropske policijske akademije za proračunsko leto 2010 z odgovori Akademije (1),

                  —

                  ob upoštevanju priporočila Sveta z dne 21. februarja 2012 (06083/2012 – C7-0051/2012),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

                  —

                  ob upoštevanju Sklepa Sveta 2005/681/PNZ z dne 20. septembra 2005 o ustanovitvi Evropske policijske akademije (CEPOL) (3), zlasti člena 16 Sklepa,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

                  —

                  ob upoštevanju Sklepa Komisije C(2011) 4680 z dne 30. junija 2011, s katerim je odobrila odstopanje od Uredbe (ES, Euratom) št. 2343/2002, ki ga je zahtevala Evropska policijska akademija,

                  —

                  ob upoštevanju poročila Evropske policijske akademije z dne 12. julija 2010 o povračilu zasebnih izdatkov (10/0257/KA),

                  —

                  ob upoštevanju zunanje revizije povračil zasebnih izdatkov, ki jo je naročila Evropska policijska akademija (št. pogodbe CEPOL/2010/001),

                  —

                  ob upoštevanju končnega poročila o petletnem zunanjem ocenjevanju Evropske policijske akademije (št. pogodbe CEPOL/CT/2010/002),

                  —

                  ob upoštevanju letnega poročila o dejavnostih generalnega direktorata za pravosodje, svobodo in varnost za leto 2009,

                  —

                  ob upoštevanju četrtega poročila Evropske policijske akademije o napredku pri izvajanju večletnega akcijskega načrta za obdobje 2010–2014,

                  —

                  ob upoštevanju letnega poročila Računskega sodišča o izvajanju večletnega akcijskega načrta Evropske policijske akademije za obdobje 2010–2014,

                  —

                  ob upoštevanju sporočila službe za notranjo revizijo z dne 4. julija 2011 (Ref. Ares (2011) 722479) o tretjem poročilu o napredku pri izvajanju večletnega akcijskega načrta Evropske policijske akademije za obdobje 2010–2014,

                  —

                  ob upoštevanju poročila Evropske policijske akademije o izvajanju resolucije Evropskega parlamenta o podelitvi razrešnice akademiji za proračunsko leto 2009 ter prilog k temu poročilu,

                  —

                  ob upoštevanju poročila Evropske policijske akademije o uporabi priročnika za javna naročila v obdobju od 1. julija 2010 do 1. julija 2011 ter priloge k temu poročilu,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor ter mnenja Odbora za državljanske svoboščine, pravosodje in notranje zadeve (A7-0119/2012),

                  A.

                  ker je bila Evropska policijska akademija (akademija) ustanovljena leta 2001 in je bila s 1. januarjem 2006 spremenjena v organ Skupnosti v smislu člena 185 finančne uredbe, zanjo pa veljajo določbe okvirne finančne uredbe za agencije,

                  B.

                  ker je Računsko sodišče v svojem poročilu o letnih računovodskih izkazih akademije za proračunska leta 2006, 2007 in 2009 izdalo mnenje s pridržkom glede zakonitosti in pravilnosti z izkazi povezanih transakcij, saj postopki javnih naročil niso bili v skladu z določbami finančne uredbe,

                  C.

                  ker je Računsko sodišče v svojem poročilu o letnih računovodskih izkazih akademije za proračunsko leto 2008 dodalo poudarek k svojemu mnenju glede zanesljivosti računovodskih izkazov brez izrecnega pridržka ter izdalo mnenje s pridržkom glede zakonitosti in pravilnosti z izkazi povezanih transakcij,

                  D.

                  ker je Parlament s sklepom z dne 7. oktobra 2010 zavrnil podelitev razrešnice direktorju akademije glede izvrševanja proračuna akademije za proračunsko leto 2008,

                  E.

                  ker je Parlament s sklepom z dne 10. maja 2011 odložil svoj sklep o podelitvi razrešnice direktorju akademije glede izvrševanja proračuna akademije za proračunsko leto 2009 (5) in jo nato podelil s sklepom z dne 25. oktobra 2011 (6),

                  F.

                  ker je prvič, odkar je akademija postala agencija, Računsko sodišče v svojem poročilu o letnih računovodskih izkazih akademije za proračunsko leto 2010 izdalo mnenje brez pridržkov glede zanesljivosti računovodskih izkazov ter o zakonitosti in pravilnosti z njimi povezanih transakcij,

                  G.

                  ker je Računsko sodišče v poročilu o večletnem akcijskem načrtu akademije za obdobje 2010–2014 navedlo, da akademija napreduje v skladu z mejniki, opredeljenimi v tem načrtu,

                  H.

                  ker je služba za notranjo revizijo v sporočilu direktorju akademije z dne 4. julija 2011 zapisala, da je opis izvajanja večletnega akcijskega načrta akademije v poročilu o napredku sicer zelo splošen, vendar vseeno omogoča jasen pregled nad doseganjem posameznih mejnikov, zato je zadovoljiva osnova za obveščanje različnih interesnih skupin,

                  I.

                  ker je Komisija s Sklepom C(2011) 4680 z dne 30. junija 2011 akademiji dovolila odstopanje od določbe člena 74b Uredbe (ES, Euratom) št. 2343/2002,

                  J.

                  ker je proračun akademije za leto 2010 znašal 7 800 000 EUR v primerjavi z 8 800 000 EUR leta 2009, kar je 11,4 % manj; ker je bil v letu 2010 prispevek Unije k proračunu akademije 7 800 000 EUR (7),

         Upravljanje proračuna in finančno poslovodenje – splošne ugotovitve

                  1.

                  je seznanjen s trditvijo akademije, da je bilo za proračunsko leto 2010 značilno pomanjkanje zadostnih finančnih sredstev, saj se je prispevek Unije k proračunu akademije zmanjšal za 1 000 000 EUR; je zlasti v tem času krize in ob upoštevanju, da je bilo 31,6 % proračuna akademije za leto 2010 prenesenega v leto 2011, presenečen nad tem stališčem, saj dobro poslovodenje zagotavlja pravilno in stroškovno učinkovito porabo razpoložljivega proračuna;

                  2.

                  vendar na podlagi podatkov Komisije priznava, da je skupni prispevek Unije akademiji znašal 8 800 000 EUR, od tega je bilo 7 800 000 EUR iz proračuna za leto 2009, preostali 1 000 000 EUR pa je izhajal iz namenskih sredstev iz povračila presežka akademije za leto 2007; na podlagi podatkov Komisije ugotavlja, da je za leto 2010 predlagala zmanjšanje prispevka Unije akademiji za leto 2010 na raven sprejetih odobritev za leto 2009, tj. 7 800 000 EUR, zaradi nizke ravni izvrševanja proračuna v letu 2008; zato spodbuja akademijo, naj v letnih računovodskih izkazih uvede jasno razlikovanje med različnimi deli prispevka Unije k proračunu akademije;

                  3.

                  je na podlagi letnih računovodskih izkazov akademije za proračunsko leto 2010 seznanjen s tem, da je v letu 2010 pri pripravi posameznih proračunov in obveznosti za tečaje in seminarje prišlo do nekaterih pomanjkljivosti, zaradi česar so bila proračunska sredstva za leto 2010 dodeljena in plačana za kritje odhodkov iz leta 2009; opominja akademijo, da je to v nasprotju z načelom enoletnosti; poziva akademijo, naj sprejme ukrepe, s katerimi bo v prihodnje preprečila ponovitev podobnih pomanjkljivosti;

                  4.

                  je na podlagi letnega poročila akademije o dejavnostih za leto 2010 seznanjen s tem, da je bilo dodeljenih 99,56 % odobrenih sredstev za prevzem obveznosti; je seznanjen tudi s tem, da je bilo porabljenih 46 % odobrenih sredstev za plačila, vendar pa bodo končni zneski porabe iz naslova III (odhodki iz poslovanja) na voljo šele konec leta 2011; je seznanjen s tem, da končni letni računovodski izkazi akademije za leto 2010 navajajo 59,12-odstotno stopnjo porabljenih plačil;

                  5.

                  je seznanjen z ukrepi, ki jih je novo vodstvo akademije uvedlo v odgovor na zahtevo Parlamenta po odpravi pomanjkljivosti, potem ko so bile pri izvrševanju proračuna za leto 2009 ugotovljene hude nepravilnosti;

                  6.

                  opozarja na dejstvo, da je Računsko sodišče, čeprav je menilo, da so transakcije, povezane z letnimi računovodskimi izkazi akademije, zakonite in pravilne, poudarilo tudi, da je pri odhodkih za organiziranje tečajev in seminarjev akademiji primanjkovalo strogosti pri postopku potrjevanja zahtevkov za povračila, ki se nanašajo na takšne dejavnosti, zlasti glede popolnosti dokazil; iz odgovora akademije ugotavlja, da so bile s Sklepom 11/2011/GB upravnega sveta akademije z dne 10. marca 2011 uvedene obvezne zahteve za posredovanje v celoti podpisanega seznama sodelujočih pri predložitvi finančnih poročil in zahtevkov za povračila;

                  7.

                  ugotavlja, da so bila v skladu s Sklepom 11/2011/GB podrobno pregledana pravila za povračilo stroškov za dejavnosti akademije in da so bili pojasnjeni različni ukrepi za natančno izvajanje finančnih določb in strogega discipliniranega pristopa, ki zadeva upravičene stroške, vključno z določbami o obveznem poročanju;

                  8.

                  obžaluje dejstvo, da pred sprejetjem Sklepa 34/2010/GB upravnega sveta akademije z dne 29. septembra 2010 niso bili vpeljani roki za povračilo stroškov, tako da ni bilo znatnega napredka pri upoštevanju teh rokov; opozarja, da je prekoračitev rokov eden izmed glavnih dejavnikov, ki škodijo dobremu finančnemu poslovodenju; ugotavlja, da v skladu s Sklepom 34/2010/GB ne bo izvedeno nobeno povračilo za zahtevke, ki so bili prejeti po roku; zahteva, da akademija obvešča organ za podelitev razrešnice o izvajanju Sklepa 34/2010/GB;

                  9.

                  je seznanjen z izjavo akademije, da je Komisija zmanjšala proračun akademije za leto 2010 za 1 000 000 EUR, ampak poudarja, da je znesek, dodeljen za leto 2010, enak kot za leto 2009;

         Prenos proračunskih sredstev

                  10.

                  je na podlagi letnih računovodskih izkazov akademije za proračunsko leto 2010 seznanjen s tem, da je bilo 2 469 984,20 EUR odobrenih sredstev iz leta 2010, kar predstavlja 31,6 % proračuna akademije za leto 2010, prenesenih v leto 2011; opominja akademijo, da je to v nasprotju z načelom enoletnosti;

                  11.

                  obžaluje, da Računsko sodišče v svojem poročilu o letnih računovodskih izkazih akademije za proračunsko leto 2010 ne omenja sredstev akademije, ki so bila prenesena;

                  12.

                  je zaskrbljen, da je Računsko sodišče kljub temu, da je pridobilo razumno zagotovilo, da so letni računovodski izkazi akademije za proračunsko leto 2010 z vseh pomembnih vidikov zanesljivi, ugotovilo tudi, da je treba več kot 1 600 000 EUR, oziroma 48 % sredstev, ki so bila prenesena iz leta 2009, v letu 2010 črtati; opominja akademijo, da je takšna situacija v nasprotju s proračunskim načelom enoletnosti in se lahko odpravi z boljšim načrtovanjem in spremljanjem izvrševanja proračuna za kar največje zmanjšanje prenosov sredstev; zato poziva akademijo, naj v zvezi s tem sprejme učinkovite ukrepe;

                  13.

                  je kljub temu seznanjen z odgovorom akademije, ki navaja, da so za prenos proračunskih sredstev za leto 2010 veljala stroga merila za zmanjšanje razveljavitev v letu 2011, da bi se izognili ponovitvi situacije, ki jo navaja Računsko sodišče;

                  14.

                  na podlagi podatkov akademije je seznanjen s tem, da je v letu 2010 uvedla tedenske seje o finančnem poslovodenju za izboljšanje izvrševanje proračuna in nadzor nad njim ter da so bile junija 2011 za boljši nadzor nad porabo proračuna in za optimizacijo njegovega izvrševanja za leto 2011 pregledane vse neporavnane obveznosti; zato poziva Računsko sodišče in službo za notranjo revizijo, naj Parlamentu zagotovita, da je akademija uvedla učinkovite izboljšave na tem področju in da ima na voljo vse mehanizme za načrtovanje in spremljanje;

         Postopki javnih naročil

                  15.

                  je seznanjen s tem, da je akademija dne 8. junija 2010 sprejela priročnik za javna naročila za interno rabo, kot je zahteval Parlament v razrešnicah akademiji za leto 2008; je seznanjen tudi s tem, da je priročnik začel veljati 1. julija 2010 in da je bil imenovan koordinator za javna naročila;

         Popolnost notranjega beleženja stroškov službenih potovanj

                  16.

                  poziva akademijo, naj organ za podelitev razrešnice obvesti o učinkovitem izvajanju zelo pomembnega priporočila službe za notranjo revizijo glede popolnosti notranjega beleženja stroškov službenih potovanj;

         Dejavnosti akademije

                  17.

                  je na podlagi podatkov Računskega sodišča seznanjen s tem, da predstavljajo odhodki za organizacijo tečajev in seminarjev pomemben del proračuna akademije; priznava, da postopek akademije za odobritev izjav o stroških, povezanih s takšnimi dejavnostmi, ni bil dovolj strog, zlasti glede popolnosti podporne dokumentacije;

                  18.

                  vendar je na podlagi izjave akademije seznanjen s tem, da je izboljšala poročanje o svojih dejavnostih in nadzor nad njimi ter da je pregledala postopek za odobritev izjav o stroških in njihove podporne dokumentacije, zlasti:

                              —

                              z vpeljavo obveznih zahtev za posredovanje v celoti podpisanega seznama sodelujočih pri predložitvi finančnih poročil in zahtevkov za povračila,

                              —

                              s pregledom pravil za povračilo za dejavnosti akademije, ki so bila pojasnjena,

                              —

                              s strogim spoštovanjem rokov, po katerih se zahteva za povračilo ne sprejme, kar je bilo uvedeno 29. septembra 2010,

                              —

                              z organizacijo novega usposabljanja za vodje tečajev za nadaljnje izboljšanje nadzora nad tečaji kot tudi nad kakovostjo plačilnih dokumentov,

                              —

                              z naknadnimi preverjanji tečajev akademije, ki so bila izvedena v letu 2011,

                              —

                              s preverjanjem štirih dejavnosti iz leta 2010 na Švedskem in šestih v Združenem kraljestvu, pri čemer je bila ena povezana z dejavnostjo iz leta 2010, pet pa z dejavnostmi iz leta 2011;

                        poziva službo za notranjo revizijo, naj organu za podelitev razrešnice zagotovi temeljito oceno teh sprememb, ki jih je uvedla akademija;

                  19.

                  je seznanjen s Sklepom Komisije C(2011) 4680, ki je odobril zahtevo akademije za spremembo finančne uredbe, in sicer z vključitvijo člena (člen 74c), ki predvideva odstopanje od Uredbe (ES, Euratom) št. 2343/2002 v zvezi z izključitvijo izbora strokovnjakov za izobraževanje iz postopka javnega naročila, da bo mogoče uporabiti strokovnjake iz nacionalnih policijskih akademij;

         Napake v računovodskih izkazih

                  20.

                  poziva akademijo, naj Parlamentu poroča o stopnji izvajanja novih šestnajstih standardov notranje kontrole, ki jih je pripravila Komisija in ki so po sprejetju v upravnem svetu akademije nadomestili prejšnje standarde;

         Proračunska sredstva, uporabljena za financiranje zasebnih odhodkov

                  21.

                  priznava, da je bil izveden zunanji naknadni pregled proračunskih sredstev, uporabljenih za financiranje zasebnih stroškov v letih 2007 in 2008, in da so zunanji pregledovalci menili, da v zvezi s tem ni več mogoče izterjati nobenih sredstev; na podlagi podatkov akademije je seznanjen s tem, da je bil nalog za izterjavo, ki je od nekdanjega direktorja zahteval vračilo 2 014,94 GBP (2 196,72 EUR), vplačan decembra 2011; poziva akademijo, naj nadaljuje postopek izterjave, dokler ne bodo vsa sredstva v celoti izterjana;

         Večletni akcijski načrt akademije za obdobje 2010–2014

                  22.

                  priznava, da je služba za notranjo revizijo ocenila izvajanje večletnega akcijskega načrta akademije za obdobje 2010–2014, kot je zahteval organ za podelitev razrešnice; je seznanjen tudi s tem, da je bilo od konca septembra 2010 doseženih 19 od 44 ciljev, 18 jih je potekalo v skladu z načrtovanim časovnim razporedom, 7 ciljev pa še vedno čaka na začetek izvajanja;

                  23.

                  je seznanjen tudi z izjavo službe za notranjo revizijo, da nekatere točke večletnega akcijskega načrta niso jasne in da poročanje o napredku ni vedno dovolj natančno, da bi iz njega lahko jasno sklepali, na kakšne konkretne ukrepe se posamezni cilji nanašajo; poleg tega priznava, da je služba za notranjo revizijo ugotovila prekrivanje nekaterih ciljev, zaradi česar je težko oceniti skupno stanje z njimi povezanih ukrepov; je seznanjen z izjavo akademije, da je bil večletni akcijski načrt posodobljen v skladu s priporočili notranje službe za revizijo in izboljšavami, vključenimi v tretje poročilo o napredku, ki ga je upravni svet odobril 8. decembra 2010; poziva notranjo službo za revizijo, naj potrdi, da posodobljeno poročilo o napredku glede večletnega akcijskega načrta akademije v zadostni meri odraža priporočila službe;

         Notranja revizija

                  24.

                  na podlagi podatkov službe za notranjo revizijo priznava, da je akademija sporočila, da izvaja zelo pomembno priporočilo o popolnosti notranjega beleženja stroškov službenih potovanj, in da ga služba za notranjo revizijo trenutno pregleduje; poziva akademijo in službo za notranjo revizijo, naj organ za podelitev razrešnice obvestita o rezultatih pregleda;

                  25.

                  je seznanjen s tem, da je služba za notranjo revizijo izvedla samooceno tveganja na področju informacijske tehnologije z namenom prepoznavanja in ocenjevanja ključnih tveganj na področju te tehnologije v akademiji; je seznanjen s tem, da je služba za notranjo revizijo kot glavna prepoznala tveganja v povezavi s strategijo na področju informacijske tehnologije, sistemom e-net, upravljanjem podatkov in odvisnostjo od posameznikov; zato akademijo poziva, naj sprejme potrebne ukrepe za odpravo in preprečevanje teh tveganj;

                  26.

                  je seznanjen s tem, da notranja revizija (oddelek za notranjo revizijo), svetovalni organ upravnega sveta, ni odkrila stvarnih napak pri reviziji računovodskih izkazov akademije za leto 2010;

         Upravljalne in strukturne pomanjkljivosti

                  27.

                  poudarja, da so stroški upravljanja akademije visoki v primerjavi z njenimi dejavnostmi; zato pozdravlja prizadevanja akademije za zmanjšanje teh stroškov na 25. seji upravnega sveta junija 2011, ko je bilo dogovorjeno, da bodo vsi odbori upravnega sveta do leta 2012 ukinjeni, vse njegove delovne skupine pa bo treba kritično analizirati;

                  28.

                  na podlagi podatkov akademije je seznanjen tudi s tem, da se na področju upravljanja izvajajo naslednji ukrepi:

                              —

                              od leta 2012 se bo upravni svet sestal zgolj dvakrat letno, nujni sklepi med sejami pa bodo sprejeti s pisnim postopkom, razprava o njih pa bo potekala med spletnimi sejami,

                              —

                              upravni svet se bo osredotočil zgolj na naloge, ki mu jih je dodelil sklep o ustanovitvi agencije, druge naloge, ki so prej preobremenjevale upravni svet, pa bo prevzel direktor,

                              —

                              vsaki državi članici se priporoči, naj na sejo pošlje največ dva odposlanca,

                              —

                              akademija bo poskrbela za organizacijo potovanj za sodelujoče, ki so upravičeni do povračila, da bi se tako zagotovila uporaba najbolj gospodarnih sredstev in bi se odpravil postopek povračil po seji;

                  29.

                  nestrpno pričakuje predlog Komisije za spremembo pravne podlage akademije in izid pogajanj med Parlamentom in Svetom;

                  30.

                  ugotavlja tudi, da končno poročilo o petletnem zunanjem ocenjevanju akademije navaja, da bi bila selitev akademije utemeljena;

                  31.

                  pozdravlja Sklep 24/2011/GB upravnega sveta akademije z dne 15. junija 2011 za razpustitev obstoječih odborov z začetkom veljavnosti 1. januarja 2012, da bi se tako zmanjšalo prekrivanje različnih struktur; poziva upravni svet, da sprejme drastične odločitve glede sedanjih delovnih skupin; opozarja na člen 10(10) Sklepa 2005/681/PNZ, ki določa, da se upravni svet, če je to nujno potrebno, lahko odloči oblikovati delovne skupine, ki pripravljajo priporočila ter razvijajo in predlagajo kakršne koli druge svetovalne naloge, ki se upravnemu svetu zdijo potrebne;

                  32.

                  je seznanjen z odgovorom akademije, da je bil njen poslovnik spremenjen, da bi se omejilo število rednih sej upravnega sveta na eno na predsedstvo in da bi se omejil obseg nacionalnih delegacij, saj se vsaki državi članici priporoča, naj na sejo pošlje največ dva odposlanca;

                  33.

                  ugotavlja, da bi morala podelitev razrešnice za izvrševanje proračuna akademije še vedno temeljiti na njeni uspešnosti skozi vse leto;

                  34.

                  opozarja na priporočila iz prejšnjih poročil o razrešnici, navedena v Prilogi k tej resoluciji;

                  35.

                  sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 10. maja 2012 (8) o uspešnosti, finančnem upravljanju in nadzoru agencij.

         (1)  UL C 366, 15.12.2011, str. 134.

         (2)  UL L 248, 16.9.2002, str. 1.

         (3)  UL L 256, 1.10.2005, str. 63.

         (4)  UL L 357, 31.12.2002, str. 72.

         (5)  UL L 250, 27.9.2011, str. 260.

         (6)  UL L 313, 26.11.2011, str. 17.

         (7)  UL L 64, 12.3.2010, str. 1047.

         (8)  Sprejeta besedila, P7_TA(2012)0164 (glej stran 388 tega Uradnega lista).

      PRILOGA

         PRIPOROČILA EVROPSKEGA PARLAMENTA IZ PREJŠNJIH LET

                  Evropska policijska akademija

                  2006

                  2007

                  2008

                  2009

                  Uspešnost

                  ni podatkov

                  ni podatkov

                  ni podatkov

                              —

                              Je zaskrbljen, ker je Računsko sodišče ugotovilo velike pomanjkljivosti pri administrativnih in finančnih pravilih za stroške organizacije tečajev in seminarjev, predvsem zaradi tega, ker spremenjena finančna uredba nikoli ni začela veljati

                              —

                              Priporoča, naj akademija zagotovi neposredni dostop do svojega podrobnega proračuna

                  Upravljanje proračuna in finančno poslovodenje

                              —

                              Proračunska sredstva niso bila porabljena v skladu z načelom dobrega finančnega poslovodenja

                              —

                              Sistem javnih naročil ni bil skladen z določbami finančne uredbe

                              —

                              Akademija ni vzpostavila potrebnih sistemov in postopkov, ki bi ji omogočali pripravo finančnega poročila v skladu z zahtevami okvirne finančne uredbe, ki se uporablja za agencije

                              —

                              Finančna uredba akademije predvideva potrebo po podrobnih pravilih za svoje izvajanje

                              —

                              Akademija ne upošteva načela enotnosti in točnosti proračuna (proračun ni vseboval prispevka v višini 1 500 000 EUR, prejetega od Komisije leta 2007 za izvajanje programa MEDA)

                              —

                              Akademija ne upošteva načela preglednosti

                              —

                              Visoka stopnja prenosov (1 700 000 EUR) in razveljavitev proračunskih sredstev kaže na težave pri upravljanju proračuna

                              —

                              Pripravljeni niso bili niti začasni računovodski izkazi niti poročilo o upravljanju proračuna in finančnem poslovodenju

                              —

                              Finančna uredba akademije predvideva potrebo po podrobnih pravilih za svoje izvajanje

                              —

                              Sistem javnih naročil ni bil skladen z določbami finančne uredbe

                              —

                              Odkriti so bili primeri, kjer so bila proračunska sredstva uporabljena za financiranje zasebnih odhodkov nekaterih uslužbencev akademije

                              —

                              Akademija ni upoštevala načela enoletnosti (tj. več kot 2 700 000 EUR odobritev plačil za leto 2008 je bilo treba prenesti)

                              —

                              Pomanjkljivosti pri načrtovanju in nadzoru izvrševanja proračuna

                              —

                              Več kot 3 800 000 EUR proračunskih sredstev za leto 2009 (43 % celotnega proračuna) je bilo prenesenih v leto 2010)

                              —

                              Dejstvo, da je bilo treba 46 % proračunskih sredstev, prenesenih iz leta 2008, razveljaviti, kaže na velike in ponavljajoče se pomanjkljivosti pri načrtovanju in spremljanju izvrševanja proračuna, kar je v nasprotju z načelom enoletnosti

                              —

                              V letu 2008 je bilo treba prenesti 31 % proračuna

                              —

                              Precejšnje zamude in napake pri pripravi začasnih računovodskih izkazov za leto 2009

                  Postopek javnih naročil

                  ni podatkov

                  ni podatkov

                  ni podatkov

                  Zaskrbljenost zaradi vztrajnega kršenja finančne uredbe glede pravil o javnih naročilih. Znaten znesek celotnega proračuna akademije vsebuje nepravilnosti

                  Človeški viri

                  ni podatkov

                  ni podatkov

                  ni podatkov

                              —

                              Številne pomanjkljivosti pri izbiranju kadra

                              —

                              Meni, da je nesprejemljivo:

                                          —

                                          merila, ki so jih kandidati morali izpolniti, so bila določena šele po njihovi oceni in razvrstitvi,

                                          —

                                          vprašanja za pogovore so bila pogosto pripravljena po pregledu prijav,

                                          —

                                          dokumentacija postopkov je bila neustrezna

                                          —

                                          Je zaskrbljen zaradi prakse, ki je kadrovski predpisi za uradnike EU ne dovoljujejo ali je nezakonita

                  Notranja revizija

                  ni podatkov

                              —

                              Odsotnost standardov notranje kontrole in neučinkovito spremljanje proračuna

                              —

                              Odkriti so bili primeri, kjer so bila proračunska sredstva uporabljena za financiranje zasebnih odhodkov nekaterih uslužbencev akademije

                              —

                              Revizija vzorca odobritev je pokazala, da v treh primerih ni bilo nobene revizijske sledi, po kateri bi bilo mogoče slediti finančnemu izvrševanju

                              —

                              Zunanji nadzor za te primere ni bil opravljen

                  Ugotavlja, da bi morala razrešnica za izvrševanje proračuna akademije temeljiti tudi na njeni uspešnosti poslovanja med letom


title: Sklep Sveta 2013/178/SZVP z dne 25. februarja 2013 o podpisu in sklenitvi Sporazuma med Evropsko unijo in Republiko Mali o statusu vojaške misije Evropske unije v Republiki Mali, ki prispeva k usposabljanju malijskih oboroženih sil (EUTM Mali)#Sporazum med Evropsko unijo in Republiko Mali o statusu vojaške misije Evropske unije v Republiki Mali, ki prispeva k usposabljanju malijskih oboroženih sil (EUTM Mali)

text:
               16.4.2013

               SL

               Uradni list Evropske unije

               L 106/1

         SKLEP SVETA 2013/178/SZVP
   z dne 25. februarja 2013
   o podpisu in sklenitvi Sporazuma med Evropsko unijo in Republiko Mali o statusu vojaške misije Evropske unije v Republiki Mali, ki prispeva k usposabljanju malijskih oboroženih sil (EUTM Mali)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 37 te pogodbe v povezavi s členom 218(5) in (6) Pogodbo o delovanju Evropske unije,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Predsednik Republike Mali je v pismu z dne 24. decembra 2012 na visokega predstavnika Unije za zunanje zadeve in varnostno politiko (VP) naslovil vabilo za začetek vojaške misije EU za usposabljanje v Maliju.

               (2)

               Svet je 17. januarja 2013 sprejel Sklep 2013/34/SZVP o vojaški misiji Evropske unije, ki prispeva k usposabljanju malijskih oboroženih sil (EUTM Mali) (1).

               (3)

               Člen 9 Sklepa 2013/34/SZVP določa, da je status enot in osebja EUTM Mali pod vodstvom EU, vključno s privilegiji, imunitetami ter dodatnimi jamstvi, potrebnimi za izvedbo in nemoteno delovanje njihove misije, predmet sporazuma, sklenjenega v skladu s členom 37 Pogodbe o Evropski uniji (PEU) in postopkom iz člena 218 Pogodbe o delovanju Evropske unije (PDEU).

               (4)

               Potem ko je Svet 17. januarja 2013 sprejel sklep o odobritvi začetka pogajanj, je VP v skladu s členom 37 PEU dosegel dogovor o Sporazumu med Evropsko unijo in Republiko Mali o statusu vojaške misije Evropske unije v Republiki Mali, ki prispeva k usposabljanju malijskih oboroženih sil (EUTM Mali) (v nadaljnjem besedilu: Sporazum).

               (5)

               V skladu s členom 5 Protokola št. 22 o stališču Danske, ki je priložen PEU in PDEU, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

               (6)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum med Evropsko unijo in Republiko Mali o statusu vojaške misije Evropske unije v Republiki Mali, ki prispeva k usposabljanju malijskih oboroženih sil (EUTM Mali), se odobri v imenu Unije.
   Besedilo Sporazuma je priloženo k temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki je za Unijo zavezujoč.
   Člen 3
   Ta sklep začne veljati na dan sprejetja.

      V Bruslju, 25. februarja 2013

            Za Svet

            Predsednik

         S. COVENEY

      (1)  UL L 14, 18.1.2013, str. 19.

      PREVOD
      SPORAZUM
      med Evropsko unijo in Republiko Mali o statusu vojaške misije Evropske unije v Republiki Mali, ki prispeva k usposabljanju malijskih oboroženih sil (EUTM Mali)
      EVROPSKA UNIJA, v nadaljnjem besedilu: EU,
      na eni strani in
      REPUBLIKA MALI, v nadaljnjem besedilu: država gostiteljica,
      na drugi strani,
      v nadaljnjem besedilu: pogodbenici, STA SE –
      OB UPOŠTEVANJU:

                  —

                  dopisa z dne 24. decembra 2012, s katerim je predsednik Republike Mali pozval Evropsko unijo, da na njeno ozemlje napoti vojaško misijo za usposabljanje,

                  —

                  Sklepa Sveta 2013/34/SZVP z dne 17. januarja 2013 o vojaški misiji Evropske unije, ki prispeva k usposabljanju malijskih oboroženih sil (EUTM Mali) (1),

                  —

                  dejstva, da ta sporazum ne bo vplival na pravice in obveznosti, ki jih imata pogodbenici na podlagi mednarodnih sporazumov in drugih instrumentov v zvezi z ustanovitvijo mednarodnih sodišč, vključno s statutom Mednarodnega kazenskega sodišča –

            DOGOVORILI O NASLEDNJEM:
      Člen 1
      Področje uporabe in opredelitve
      1.   Ta sporazum se uporablja samo na ozemlju države gostiteljice.
      2.   Določbe tega sporazuma se uporabljajo za vojaško misijo EU, ki prispeva k usposabljanju malijskih oboroženih sil (EUTM Mali) in njeno osebje.
      3.   V tem sporazumu:

                  (a)

                  „EUTM Mali“ pomeni vojaško poveljstvo in nacionalne kontingente, njihove objekte, sredstva in prevozna sredstva, ki prispevajo k misiji;

                  (b)

                  „misija“ pomeni pripravo, ustanovitev, izvajanje in podporo EUTM Mali;

                  (c)

                  „poveljnik misije“ pomeni poveljnika EUTM Mali na območju misije;

                  (d)

                  „Evropska unija (EU)“ pomeni stalne organe EU in njihovo osebje;

                  (e)

                  „vojaško poveljstvo EU“ pomeni vojaška poveljstva in njihove sestavne dele, ne glede na to, kje se nahajajo, pod poveljstvom vojaških poveljnikov EU, ki vojaško poveljujejo ali nadzorujejo EUTM Mali;

                  (f)

                  „nacionalni kontingenti“ pomeni enote in sestavne dele, ki pripadajo državam članicam EU in drugim državam, ki sodelujejo v EUTM Mali;

                  (g)

                  „osebje EUTM Mali“ pomeni člane civilnega in vojaškega osebja, dodeljenega EUTM Mali, in osebje, napoteno zaradi priprave misije, ter osebje na misiji, ki ga v okviru misije pošilja država pošiljateljica ali institucija ali organ EU, ki je, razen če v tem sporazumu ni drugače predvideno, prisotno na ozemlju države gostiteljice; izjema so lokalno osebje in osebje mednarodnih pogodbenih dobaviteljev;

                  (h)

                  „lokalno osebje“ pomeni člane osebja, ki so državljani ali osebe s stalnim prebivališčem v državi gostiteljici;

                  (i)

                  „objekti EUTM Mali“ pomeni vse prostore, nastanitvene objekte in zemljišča, ki so nujna za misijo in osebje EUTM Mali;

                  (j)

                  „država pošiljateljica“ pomeni državo, ki je EUTM Mali dala na voljo nacionalni kontingent;

                  (k)

                  „uradna korespondenca“ pomeni vso korespondenco, ki se nanaša na EUTM Mali in njene naloge;

                  (l)

                  „sredstva EUTM Mali“ pomenijo opremo in potrošno blago, ki so nujni za misijo;

                  (m)

                  „prevozna sredstva EUTM Mali“ pomeni vsa vozila in druga prevozna sredstva, ki so v posesti EUTM Mali, jih ta najame ali zakupi, in so nujna za misijo.

            Člen 2
      Splošne določbe
      1.   EUTM Mali in njeno osebje spoštujeta zakone in predpise države gostiteljice ter se vzdržujeta vsakršnih ukrepov ali dejavnosti, ki niso združljive s cilji misije.
      2.   EUTM Mali vlado države gostiteljice redno obvešča o številu članov osebja EUTM Mali, nastanjenega na ozemlju države gostiteljice.
      Člen 3
      Dokazovanje istovetnosti
      1.   Člani osebja EUTM Mali, ki so prisotni na ozemlju države gostiteljice, morajo imeti ves čas pri sebi svoj potni list ali svojo vojaško osebno izkaznico.
      2.   Vozila in druga prevozna sredstva EUTM Mali so opremljena z jasno razpoznavnimi oznakami in/ali registrskimi tablicami, o katerih morajo biti uradno obveščeni pristojni organi države gostiteljice.
      3.   EUTM Mali ima pravico, da na svoje objekte in prevozna sredstva namesti zastavo Evropske unije ter jasno razpoznavne oznake, kot so vojaške oznake, nazivi in uradni simboli. Na uniformah osebja EUTM Mali je jasno razpoznaven znak EUTM Mali. Državne zastave ali oznake nacionalnih kontingentov, ki sodelujejo v misiji, se lahko namestijo na objekte in prevozna sredstva ter dodajo na uniforme EUTM Mali v skladu z odločitvijo poveljnika misije.
      Člen 4
      Prehod meja in gibanje na ozemlju države gostiteljice
      1.   Za vstop na ozemlje države gostiteljice osebje EUTM Mali predloži potni list, ki mu je priložen posamezni ali skupinski potni nalog, ki ga izda EUTM Mali. Pri vstopu na ozemlje države gostiteljice, izstopu z njega ali med prisotnostjo na tem ozemlju se za to osebje ne uporabljajo vizumski predpisi, v zvezi z njimi pa se tudi ne izvajajo običajni postopki mejne in carinske kontrole.
      2.   Za osebje EUTM Mali se ne uporabljajo predpisi države gostiteljice o registraciji in nadzoru tujcev, vendar ni upravičeno do pridobitve nobenih pravic do stalnega ali začasnega prebivališča na ozemlju države gostiteljice.
      3.   Sredstva in prevozna sredstva EUTM Mali, ki vstopajo na ozemlje države članice ali z njega izstopajo in so namenjeni za podporo misije, so oproščeni obveznosti predložitve kakršnega koli carinskega dokumenta, prav tako pa se jih ne sme pregledati.
      4.   Člani osebja EUTM Mali lahko vozijo motorna vozila, če so imetniki ustreznega nacionalnega, mednarodnega ali vojaškega vozniškega dovoljenja, ki ga je izdala ena od držav pošiljateljic.
      5.   Država gostiteljica za potrebe misije zagotovi EUTM Mali in njenemu osebju svobodo gibanja in potovanja po njenem ozemlju, vključno z zračnim prostorom.
      6.   Država gostiteljica dovoli vnos sredstev in prevoznih sredstev EUTM Mali ter odobri njihovo oprostitev plačila vseh carinskih dajatev, pristojbin, cestnin, davkov ali drugih podobnih dajatev, z izjemo stroškov za skladiščenje, prevoze in druge opravljene storitve.
      7.   EUTM Mali lahko za potrebe misije uporablja ceste, mostove, trajekte in letališča brez plačila pristojbin, cestnin, davkov ali podobnih dajatev. EUTM Mali ni oproščena plačila stroškov za storitve, ki so bile opravljene na njeno zahtevo; v zvezi s tem zanjo veljajo enaki pogoji kot za oborožene sile države gostiteljice.
      Člen 5
      Privilegiji in imunitete, ki jih država gostiteljica zagotovi EUTM Mali
      1.   Objekti EUTM Mali so nedotakljivi. Uslužbencem države gostiteljice vanje brez dovoljenja poveljnika misije ni dovoljeno vstopiti.
      2.   EUTM Mali uživa imuniteto pred jurisdikcijo ne glede na to, kje se nahaja in kdo poseduje ali uporablja njena sredstva, prevozna sredstva in objekte.
      3.   Osebje, sredstva, objekti in prevozna sredstva EUTM Mali ne smejo biti predmet preiskav, zasegov, zaplemb ali izvršb.
      4.   Arhivi in dokumenti EUTM Mali so nedotakljivi zmeraj in povsod, kjer se nahajajo.
      5.   Uradna korespondenca EUTM Mali je nedotakljiva.
      6.   EUTM Mali je oproščena plačila vseh davkov in drugih podobnih nacionalnih, regionalnih ali občinskih dajatev za vsa kupljena in uvožena sredstva in prevozna sredstva EUTM Mali, objekte EUTM Mali in storitve, opravljene za potrebe EUTM Mali. Za uveljavljanje te oprostitve EUTM Mali ne potrebuje nobenega dovoljenja niti ji ni treba uradno obvestiti pristojnih organov države gostiteljice. Vendar EUTM Mali ni oproščena plačila pristojbin ali drugih dajatev, ki so plačilo za opravljene storitve.
      Člen 6
      Privilegiji in imunitete, ki jih država gostiteljica zagotovi osebju EUTM Mali
      1.   Osebju EUTM Mali se ne sme na noben način odvzeti prostosti, prav tako ne sme biti pridržano.
      2.   Dokumenti, korespondenca in stvari osebja EUTM Mali so nedotakljivi, razen v primeru izvršilnih ukrepov, dovoljenih v skladu z odstavkom 6.
      3.   Osebje EUTM Mali v vseh okoliščinah uživa imuniteto pred kazensko jurisdikcijo države gostiteljice.
      Imuniteto osebja EUTM Mali pred kazensko jurisdikcijo lahko država pošiljateljica ali zadevni organ EU odvzame, odvisno od primera. Tak odvzem je vedno v pisni obliki.
      4.   Osebje EUTM Mali uživa imuniteto pred civilno in upravno jurisdikcijo države gostiteljice za izrečene ali napisane izjave ter vsa dejanja, povezana z izvajanjem svojih uradnih dolžnosti.
      V primeru kakršnega koli civilnega postopka proti osebju EUTM Mali pred sodiščem države gostiteljice, se o tem takoj obvesti poveljnika misije in pristojnega organa države pošiljateljice ali zadevnega organa EU. Pred začetkom postopka na pristojnem sodišču poveljnik misije in pristojni organ države pošiljateljice ali zadevna institucija EU potrdita, ali je osebje EUTM Mali zadevno dejanje storilo pri opravljanju svojih uradnih dolžnosti ali ne.
      Če je bilo dejanje storjeno pri opravljanju uradnih dolžnosti, se postopek ne začne in se uporabljajo določbe iz člena 15. Če to dejanje ni bilo storjeno pri opravljanju uradnih dolžnosti, se postopek lahko nadaljuje. Potrdila poveljnika misije in pristojnega organa države pošiljateljice ali zadevnega organa EU so za jurisdikcijo države gostiteljice zavezujoča in jih ta ne more izpodbijati.
      Vendar pa lahko pristojni organi države gostiteljice v roku dveh mesecev od datuma izdaje tega potrdila izpodbijajo njegovo utemeljenost. V tem primeru se vse pogodbenice zavežejo, da bodo ta spor reševale izključno po diplomatski poti.
      Če civilni postopek sproži osebje EUTM Mali, se ne more več sklicevati na imuniteto pred jurisdikcijo glede katerega koli nasprotnega tožbenega predloga, neposredno povezanega z glavnim tožbenim predlogom.
      5.   Osebju EUTM Mali ni treba pričati.
      6.   V zvezi z osebjem EUTM Mali se ne smejo izvajati nobeni izvršilni ukrepi, razen če je proti njim sprožen civilni postopek, ki ni povezan z njihovimi uradnimi dolžnostmi. Stvari osebja EUTM Mali, za katera poveljnik misije potrdi, da so potrebne za izvajanje uradnih dolžnosti tega osebja, ne smejo biti zasežene zaradi izvršitve sodne odločitve. V civilnih postopkih za osebje EUTM Mali ne veljajo nobene omejitve glede osebne svobode niti nobeni drugi prisilni ukrepi.
      7.   Imuniteta osebja EUTM Mali pred jurisdikcijo države gostiteljice ne pomeni tudi imunitete pred jurisdikcijo zadevne države pošiljateljice.
      8.   Osebje EUTM Mali je v državi gostiteljici oproščeno vseh oblik davka na plačo in prejemke, ki jih prejema od EUTM Mali ali države pošiljateljice, ter tudi davka na kateri koli dohodek, ki ga prejema izven države gostiteljice.
      9.   Država gostiteljica v skladu z zakoni in predpisi, ki jih lahko sprejme, dovoli vnos stvari za osebno uporabo osebja EUTM Mali in zanje odobri oprostitev plačila carinskih dajatev, davkov in drugih povezanih pristojbin, z izjemo stroškov za skladiščenje, prevoz in podobne storitve.
      Osebne prtljage osebja EUTM Mali se ne sme pregledati, razen če se upravičeno domneva, da vsebuje predmete, ki niso namenjeni osebni rabi osebja, ali predmete, katerih uvoz ali izvoz sta prepovedana z zakonodajo ali zanje veljajo karantenski predpisi države gostiteljice. Takšen pregled se lahko izvede samo v prisotnosti osebja EUTM Mali ali pooblaščenega predstavnika EUTM Mali.
      Člen 7
      Lokalno osebje
      Lokalno osebje ima privilegije in imunitete v obsegu, ki ga dovoljuje država gostiteljica. Vendar pa država gostiteljica izvaja jurisdikcijo nad tem osebjem tako, da po nepotrebnem ne ovira operacij misije.
      Člen 8
      Kazenska jurisdikcija
      Pristojni organi države izvora imajo pravico glede vsakega člana osebja EUTM Mali, za katerega velja ustrezna zakonodaja države pošiljateljice, na ozemlju države gostiteljice izvajati vsa pooblastila v zvezi z kazensko jurisdikcijo in disciplinska pooblastila, ki so jim bila dodeljena z zakonodajo države izvora.
      Člen 9
      Uniforma in orožje
      1.   Nošnjo uniforme urejajo pravila, ki jih izda poveljnik misije.
      2.   Vojaško osebje EUTM Mali sme nositi ali prevažati orožje in ustrezno strelivo, pod pogojem, da je za to pooblaščeno na podlagi ukaza.
      Člen 10
      Podpora države gostiteljice in sklepanje pogodb
      1.   Država gostiteljica je pripravljena nuditi pomoč EUTM Mali pri iskanju primernih objektov, če je za to zaprošena.
      2.   Država gostiteljica EUTM Mali brezplačno zagotovi objekte, ki so v njeni lasti, če so ti potrebni za izvajanje misije.
      3.   Država gostiteljica v okviru svojih zmogljivosti nudi pomoč pri pripravi, vzpostavitvi in izvajanju EUTM Mali ter jo podpira. Država gostiteljica zagotavlja pomoč in podporo misiji pod enakimi pogoji, kot veljajo za pomoč in podporo oboroženim silam države gostiteljice.
      4.   Pravo, ki se uporablja za pogodbe, ki jih EUTM Mali sklene v državi gostiteljici, se določi v teh pogodbah.
      5.   V pogodbah je lahko določeno, da se za spore, do katerih pride pri uporabi pogodbe, uporablja postopek za reševanje sporov iz člena 15(3) in (4).
      6.   Država gostiteljica omogoča izvajanje pogodb, ki jih EUTM Mali za namene misije sklene s poslovnimi subjekti.
      Člen 11
      Spremembe v objektih
      1.   EUTM Mali lahko gradi ali spreminja objekte, če je to potrebno zaradi operativnih zahtev.
      2.   Država gostiteljica za takšne gradnje ali spremembe od EUTM Mali ne more zahtevati nobene odškodnine.
      Člen 12
      Umrli člani osebja EUTM Mali
      1.   Poveljnik misije ima pravico poskrbeti za repatriacijo vsakega umrlega člana osebja EUTM Mali ter vso njegovo osebno lastnino, in urediti vse potrebno v zvezi s tem.
      2.   Na nobenem umrlem članu osebja EUTM Mali se obdukcija brez soglasja zadevne države in v nenavzočnosti predstavnika EUTM Mali in/ali zadevne države ne izvede.
      3.   Država gostiteljica in EUTM Mali med seboj sodelujeta in storita vse, kar je mogoče, da zagotovita čimprejšnjo repatriacijo vsakega umrlega člana osebja EUTM Mali.
      Člen 13
      Varovanje EUTM Mali in vojaška policija
      1.   Država gostiteljica sprejme vse ustrezne ukrepe za zagotovitev varnosti EUTM Mali in njenega osebja zunaj objektov EUTM Mali.
      2.   EUTM Mali je na kopnem ozemlju države gostiteljice pooblaščena za sprejetje potrebnih ukrepov za zaščito svojega osebja, objektov, sredstev in prevoznih sredstev, vključno z uporabo upravičene in sorazmerne sile.
      3.   To pooblastilo vključuje tudi varovanje oseb v bližnji okolici osebja EUTM Mali, če bi življenje teh oseb lahko bilo ogroženo ali bi te osebe lahko utrpele hude telesne poškodbe.
      4.   Poveljnik misije lahko za vzdrževanje reda v objektih EUTM Mali ustanovi vojaško policijsko enoto.
      5.   Vojaška policijska enota lahko ob posvetovanju in v sodelovanju z vojaško policijo ali policijo države gostiteljice deluje tudi izven objektov EUTM Mali, da vzdržuje red in disciplino med osebjem EUTM Mali.
      Člen 14
      Komunikacije
      1.   EUTM Mali lahko namesti in upravlja radijske oddajnike in sprejemnike ter satelitske sisteme. Sodeluje s pristojnimi organi države gostiteljice, da bi se izognila kakršnim koli sporom glede uporabe ustreznih frekvenc. Država gostiteljica brezplačno zagotovi dostop do frekvenčnega spektra v skladu s svojo veljavno zakonodajo.
      2.   EUTM Mali ima za namene izvajanja operacije pravico do neomejene komunikacije po radijskih valovih (vključno s satelitskimi, mobilnimi in prenosnimi radijskimi napravami), prek telefona, telegrafa, telefaksa in drugih sredstev, kakor tudi pravico namestiti naprave, potrebne za vzdrževanje željene komunikacije znotraj in med objekti EUTM Mali, vključno s pravico do polaganja kablov in zemeljskih napeljav za potrebe misije.
      3.   EUTM Mali sme v svojih objektih urediti vse potrebno za zagotovitev dostave pošte, naslovljene na EUTM Mali ali osebje EUTM Mali in za pošiljanje pošte EUTM Mali ali osebja EUTM Mali.
      Člen 15
      Odškodninski zahtevki za primer smrti, poškodbe, škode in izgube
      1.   EUTM Mali in osebje EUTM Mali, EU in države pošiljateljice niso odgovorni za poškodovanje ali izgubo civilne ali državne lastnine, povezano z operativnimi potrebami ali nastalo zaradi dejavnosti v zvezi s civilnimi nemiri ali zaščito EUTM Mali.
      2.   Da bi dosegli poravnavo, je treba odškodninske zahtevke v primeru poškodovanja ali izgube civilne lastnine, ki ni zajeta v odstavku 1, ter odškodninske zahtevke v primeru smrti ali poškodbe oseb ter poškodovanja ali izgube sredstev, objektov ali prevoznih sredstev EUTM Mali, če gre za zahtevke fizičnih ali pravnih oseb iz države gostiteljice, posredovati EUTM Mali prek pristojnih organov države gostiteljice; če pa gre za zahtevke s strani EUTM Mali, se ti zahtevki pošljejo pristojnim organom države gostiteljice.
      3.   Če poravnava ni mogoča, je treba odškodninski zahtevek posredovati komisiji za odškodnine, ki je sestavljena iz enakega števila predstavnikov EUTM Mali in države gostiteljice. Zahtevki se poravnajo na podlagi skupnega dogovora.
      4.   Kadar pa poravnava ni mogoča niti v okviru komisije za odškodnine, se zahtevki:

                  a)

                  rešuje po diplomatski poti med državo gostiteljico in predstavniki EU, če gre za zahtevek v znesku, ki je manjši ali enak 40 000 EUR;

                  b)

                  odstopi arbitražnemu razsodišču, katerega odločitev je zavezujoča, če gre za zahtevek, ki je višji od zneska pod točko (a).

            5.   Arbitražno razsodišče je sestavljeno iz treh razsodnikov; enega imenuje država gostiteljica, drugega EUTM Mali, tretjega pa imenujeta skupaj. Če katera od pogodbenic ne imenuje razsodnika v roku dveh mesecev ali se država gostiteljica in EUTM Mali ne moreta dogovoriti o imenovanju tretjega razsodnika, tega imenuje predsednik sodišča, ki ga skupaj imenujeta obe pogodbenici.
      6.   EUTM Mali in upravni organi države gostiteljice sklenejo upravni dogovor, v katerem opredelijo pristojnosti in naloge komisije za odškodnine in arbitražnega razsodišča, postopke, ki jih ta organa uporabljata, in pogoje za vložitev odškodninskih zahtevkov.
      Člen 16
      Stiki in spori
      1.   Vsa vprašanja v zvezi z uporabo tega sporazuma skupaj obravnavajo predstavniki EUTM Mali in pristojni organi države gostiteljice.
      2.   Če ni predhodne poravnave, država gostiteljica in predstavniki EU spore v zvezi z razlago ali uporabo tega sporazuma rešujejo izključno po diplomatski poti.
      Člen 17
      Druge določbe
      1.   Kadar se ta sporazum nanaša na privilegije, imunitete in pravice EUTM Mali in osebja EUTM Mali, je vlada države gostiteljice odgovorna za to, da jih njeni pristojni lokalni organi ustrezno izvajajo in spoštujejo.
      2.   Nobena določba v tem sporazumu ne pomeni odstopanja od pravic, ki so državi pošiljateljici morebiti priznane z drugimi sporazumi, niti je ni mogoče tako razlagati.
      Člen 18
      Izvedbeni dogovori
      Za namene uporabe tega sporazuma lahko poveljnik misije in upravni organi države gostiteljice sklenejo posebne dogovore o operativnih, upravnih in tehničnih zadevah.
      Člen 19
      Začetek veljavnosti in odpoved
      1.   Ta sporazum začne veljati na dan podpisa in velja do datuma odhoda zadnjega sestavnega dela EUTM Mali in zadnjega člana osebja EUTM Mali, v skladu z uradnim obvestilom EUTM Mali.
      2.   Ne glede na odstavek 1 se šteje, da se določbe iz členov 4(7), člena 5(1), (2), (3), (6) in (7), člena 6(1), (3), (4), (6), (8) in (9), člena 11 in člena 15 uporabljajo od dne napotitve prvega člana osebja EUTM Mali, če je ta dan pred datumom začetka veljavnosti tega sporazuma.
      3.   Ta sporazum se lahko spremeni s pisnim dogovorom med pogodbenicama.
      4.   Prenehanje veljavnosti tega sporazuma ne vpliva na pravice ali obveznosti, ki izhajajo iz izvrševanja tega sporazuma pred prenehanjem njegove veljavnosti.

         V Bamaku, dne četrtega aprila leta dva tisoč trinajst, v dveh izvodih v francoskem jeziku.

               Za Evropsko unijo

               Za Republiko Mali

         (1)  UL L 14, 18.1.2013, str. 19.


title: 2011/560/EU: Sklep Evropskega parlamenta z dne 10. maja 2011 o razrešnici glede izvrševanja splošnega proračuna Evropske unije za proračunsko leto 2009, oddelek VI – Evropski ekonomsko-socialni odbor#Resolucija Evropskega parlamenta z dne 10. maja 2011 s pripombami, ki so sestavni del sklepa o razrešnici glede izvrševanja splošnega proračuna Evropske unije za proračunsko leto 2009, oddelek VI – Evropski ekonomsko-socialni odbor

text:
               27.9.2011

               SL

               Uradni list Evropske unije

               L 250/97

         SKLEP EVROPSKEGA PARLAMENTA
   z dne 10. maja 2011
   o razrešnici glede izvrševanja splošnega proračuna Evropske unije za proračunsko leto 2009, oddelek VI – Evropski ekonomsko-socialni odbor
   (2011/560/EU)
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2009 (1),

               —

               ob upoštevanju končnih letnih računovodskih izkazov Evropske unije za proračunsko leto 2009 (SEC(2010) 963 – C7-0216/2010) (2),

               —

               ob upoštevanju letnega poročila Evropskega ekonomsko-socialnega odbora organu, ki sprejme sklep o razrešnici, o opravljenih notranjih revizijah v letu 2009,

               —

               ob upoštevanju letnega poročila Računskega sodišča o izvrševanju proračuna za proračunsko leto 2009, skupaj z odgovori institucij (3),

               —

               ob upoštevanju izjave o zanesljivosti računovodskih izkazov ter zakonitosti in pravilnosti z njimi povezanih transakcij, ki jo je Evropsko računsko sodišče pripravilo v skladu s členom 287 Pogodbe o delovanju Evropske unije (4),

               —

               ob upoštevanju člena 272(10), členov 274, 275 in 276 Pogodbe o ES ter člena 314(10), členov 317, 318 in 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti njenih členov 50, 86, 145, 146 in 147,

               —

               ob upoštevanju člena 77 in Priloge VI poslovnika,

               —

               ob upoštevanju poročila Odbora za proračunski nadzor (A7-0136/2011),

               1.

               podeli razrešnico generalnemu sekretarju Evropskega ekonomsko-socialnega odbora glede izvrševanja proračuna tega odbora za proračunsko leto 2009;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in priloženo resolucijo posreduje Svetu, Komisiji, Sodišču Evropske unije, Računskemu sodišču, Evropskemu varuhu človekovih pravic in Evropskemu nadzorniku za varstvo osebnih podatkov ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL L 69, 13.3.2009.

      (2)  UL C 308, 12.11.2010, str. 1.

      (3)  UL C 303, 9.11.2010, str. 1.

      (4)  UL C 308, 12.11.2010, str. 129.

      (5)  UL L 248, 16.9.2002, str. 1.

      RESOLUCIJA EVROPSKEGA PARLAMENTA
      z dne 10. maja 2011
      s pripombami, ki so sestavni del sklepa o razrešnici glede izvrševanja splošnega proračuna Evropske unije za proračunsko leto 2009, oddelek VI – Evropski ekonomsko-socialni odbor
      EVROPSKI PARLAMENT,

                  —

                  ob upoštevanju splošnega proračuna Evropske unije za proračunsko leto 2009 (1),

                  —

                  ob upoštevanju končnih letnih računovodskih izkazov Evropske unije za proračunsko leto 2009 (SEC(2010) 963 – C7-0216/2010) (2),

                  —

                  ob upoštevanju letnega poročila Evropskega ekonomsko-socialnega odbora organu, ki sprejme sklep o razrešnici, o opravljenih notranjih revizijah v letu 2009,

                  —

                  ob upoštevanju letnega poročila Računskega sodišča o izvrševanju proračuna za proračunsko leto 2009, skupaj z odgovori institucij (3),

                  —

                  ob upoštevanju izjave o zanesljivosti računovodskih izkazov ter zakonitosti in pravilnosti z njimi povezanih transakcij, ki jo je Evropsko računsko sodišče pripravilo v skladu s členom 287 Pogodbe o delovanju Evropske unije (4),

                  —

                  ob upoštevanju člena 272(10), členov 274, 275 in 276 Pogodbe o ES ter člena 314(10), členov 317, 318 in 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti njenih členov 50, 86, 145, 146 in 147,

                  —

                  ob upoštevanju člena 77 in Priloge VI poslovnika,

                  —

                  ob upoštevanju poročila Odbora za proračunski nadzor (A7-0136/2011),

                  1.

                  ugotavlja, da je imel Evropski ekonomsko-socialni odbor v letu 2009 na voljo skupaj 122 000 000 EUR sredstev za prevzem obveznosti (118 000 000 EUR v letu 2008), stopnja uporabe pa je bila 98,02 %, kar je več, kot je znašalo povprečje drugih institucij (97,69 %);

                  2.

                  izraža zaskrbljenost zaradi obtožb v zvezi z vodenjem Evropskega ekonomsko-socialnega odbora, ki so privedle do tega, da je Evropski urad za boj proti goljufijam (OLAF) 11. marca 2011 sklenil sprožiti preiskavo;

                  3.

                  poziva Evropski ekonomsko-socialni odbor, naj parlamentarnemu odboru, pristojnemu za postopek razrešnice, zagotovi nadaljnje informacije o domnevnih nepravilnostih;

                  4.

                  poziva Evropski ekonomsko-socialni odbor, naj v celoti sodeluje z uradom OLAF in njegovim uslužbencem zagotovi vso potrebno pomoč, da bodo lahko izvedli preiskavo;

                  5.

                  poziva Evropski ekonomsko-socialni odbor, naj parlamentarnemu odboru, pristojnemu za postopek razrešnice, poroča o:

                              —

                              disciplinskih postopkih, ki jih je Evropski ekonomsko-socialni odbor opravil, in njihovih ekonomskih posledicah, zlasti v disciplinskem primeru št. 2/2007,

                              —

                              kadrovski politiki glede napredovanja uslužbencev na vodstvene položaje,

                              —

                              navzkrižjih v zvezi z neodvisnostjo pravne službe Evropskega ekonomsko-socialnega odbora,

                              —

                              dostopu članov Evropskega ekonomsko-socialnega odbora in njegovega predsedstva do vseh potrebnih informacij,

                              —

                              poteku postopka in rezultatih notranjih revizij, ki jih je opravil Evropski ekonomsko-socialni odbor;

                  6.

                  poziva Evropskega varuha človekovih pravic, naj parlamentarni odbor, odgovoren za postopek razrešnice, takoj ko bo mogoče, obvesti o izidu svoje s tem primerom povezane preiskave;

                  7.

                  opozarja na navedbo iz letnega poročila Računskega sodišča, da po reviziji ni imelo nobene bistvene pripombe v zvezi z Evropskim ekonomsko-socialnim odborom; vseeno Računsko sodišče poziva, naj potrdi, ali je pri revizijah poročil za leto 2009 odkrilo dokaze o nepravilnostih, zaradi katerih se je že začel disciplinski postopek št. 2/2007;

                  8.

                  poleg tega ugotavlja, da se je število stalnih delovnih mest, dodeljenih Evropskemu ekonomsko-socialnemu odboru, nekoliko povečalo (704 mesta v letu 2009, 700 mest v letu 2008 in 695 mest v letu 2007) in da so bila vsa zapolnjena (7 prostih mest v letu 2009, 19 v letu 2008 in 9 v letu 2007); je seznanjen z obstojem srednjeročnega načrta (strategija 2008–2013) za spodbujanje enakih možnosti in raznolikosti v sekretariatu, zlasti z večjo uporabo gibljivega delovnega časa, ter pričakuje poročila o dodatnem napredku v kadrovski politiki;

                  9.

                  je zadovoljen, da se sodeč po pripombah Evropskega ekonomsko-socialnega odbora na resolucijo Parlamenta z dne 5. maja 2010 o razrešnici za proračunsko leto 2008 (6) sporazum o upravnem sodelovanju med tem odborom in Odborom regij za obdobje 2008 do 2014 zadostno uporablja, in opaža, da se doslej ni pokazala potreba po dodatnem izboljšanju praktičnih vidikov in da sta odbora še vedno pozorna na to, da je treba ohraniti visoko stopnjo usklajevanja, kar zagotavlja upravljavska struktura iz sporazuma o upravnem sodelovanju; poziva Evropski ekonomsko-socialni odbor in Odbor regij, naj sporočita, ali je ločevanje služb iz tega sporazuma vplivalo na proračun, organu za razrešnico pa naj poročata o rezultatih vmesnega pregleda sporazuma, ki naj bi bil opravljen leta 2011;

                  10.

                  je seznanjen s prizadevanji na področju medinstitucionalnega sodelovanja, zlasti potekajočo uvedbo kadrovskega sistema Sysper2 ter priprave nanj; je seznanjen, da je uvedba sistema načrtovana za januar 2012;

                  11.

                  ponovno poudarja stališče, da bi morale biti izjave o finančnih interesih članov vseh institucij EU zaradi preglednosti dostopne v javnem registru na spletu; je seznanjen z odgovorom Evropskega ekonomsko-socialnega odbora, zlasti s pismom njegovega podpredsednika, na ugotovitev Parlamenta, da člani odbora niso predložili izjave o svojih finančnih interesih, in zahteva, da Evropski ekonomsko-socialni odbor ukrepa in zadevne informacije objavi ter to vprašanje vključi v letno poročilo o dejavnostih;

                  12.

                  pozdravlja voljo odbora, da bo sprejel priporočilo Parlamenta v prej omenjeni resoluciji z dne 5. maja 2010, naj potni stroški članov Evropskega ekonomsko-socialnega odbora temeljijo le na dejanskih potnih stroških in naj so dnevnice enake dnevnicam, ki jih prejemajo poslanci Evropskega parlamenta; je seznanjen s pismom predsednika Evropskega ekonomsko-socialnega odbora glede tega vprašanja; zahteva, naj odbor poroča o nadaljnjem napredku pri tem vprašanju;

                  13.

                  poziva Evropski ekonomsko-socialni odbor, naj poroča o napredku pri pregledu finančnega statuta članov in organu za razrešnico poroča o izidu tega procesa;

                  14.

                  je zadovoljen z dosledno visoko kakovostjo letnega poročila o dejavnostih Evropskega ekonomsko-socialnega odbora in pozdravlja vključitev nadaljnjih ukrepov na osnovi prejšnjih sklepov Parlamenta o podelitvi razrešnice;

                  15.

                  poziva Evropski ekonomsko-socialni odbor, naj v letu 2011 nemudoma opravi celovit pregled izdatkov za vsa področja dejavnosti, da se povsod zagotovi najboljši izkoristek sredstev, da bi se ugotovile možnosti za prihranek, kar bi zmanjšalo pritisk na proračun v tem varčevalnem obdobju.

         (1)  UL L 69, 13.3.2009.

         (2)  UL C 308, 12.11.2010, str. 1.

         (3)  UL C 303, 9.11.2010, str. 1.

         (4)  UL C 308, 12.11.2010, str. 129.

         (5)  UL L 248, 16.9.2002, str. 1.

         (6)  UL L 252, 25.9.2010, str. 94.